ΓΡΑΠΤΗ ΕΡΩΤΗΣΗ E-1820/97 υποβολή: Jesϊs Cabezσn Alonso (PSE) προς την Επιτροπή (28 Μαΐου 1997)

Θέμα: Δραστηριότητα των ισπανικών ναυπηγείων

Με επιστολή της που δημοσιεύθηκε στην Επίσημη Εφημερίδα των Ευρωπαϊκών Κοινοτήτων ((ΕΕ C 53 της 22.2.1997, σελ. 3. )), η Επιτροπή ενημέρωνε την ισπανική κυβέρνηση για την απόφασή της να διευρύνει τη χορήγηση ενισχύσεων και στα ναυπηγεία κρατικής ιδιοκτησίας.

Το εν λόγω κείμενο περιλαμβάνει την ανακοίνωση των ισπανικών αρχών της 31.12.1994, σύμφωνα με την οποία τα ASTANDER (Ναυπηγεία του Santander) θα συνέχιζαν τις δραστηριότητες «επισκευής και μετατροπής» και θα σταματούσαν να κατασκευάζουν πλοία όσο ανήκαν στο κράτος.

Σύμφωνα με ποια επιχειρήματα κατά την Επιτροπή, η μείωση της παραγωγικής δραστηριότητας των ισπανικών ναυπηγείων κρατικής ιδιοκτησίας μπορεί να αντιμετωπιστεί με την υποθετική κατάργηση της δραστηριότητας «μετατροπής» των ναυπηγείων ASTANDER;

Πώς είναι δυνατόν η Επιτροπή, εις βάρος της επιχείρησης και των εργαζομένων των ASTANDER, να έχει καταλήξει στην ερμηνεία ότι η κατασκευή και η μετατροπή είναι δραστηριότητες που μπορούν να θεωρηθούν αλληλένδετες;

Κοινή απάντηση του κ. Van Miert εξ ονόματος της Επιτροπής στις γραπτές ερωτήσεις E-1820/97 και E-1822/97 (20 Ιουνίου 1997)

Πρώτον, προκειμένου ν'αποφευχθούν πιθανές παρανοήσεις, πρέπει να διευκρινιστεί ότι κατά την απόφαση παράτασης της διαδικασίας δυνάμει του άρθρου 93, παράγραφος 2 της Συνθήκης ΕΚ, η Επιτροπή έκρινε ότι η επάρκεια των μειώσεων παραγωγικής ικανότητας στα κρατικά ναυπηγεία που δικαιούνταν ενίσχυση υπήρξε το απαιτούμενο αντιστάθμισμα για τα πολύ σημαντικά ποσά των προτεινόμενων ενισχύσεων, μεγάλο μέρος των οποίων ήταν ασυμβίβαστο με τους συνήθεις κανόνες που διέπουν τις ενισχύσεις προς τη ναυπηγική βιομηχανία. Στο πλαίσιο αυτό, η Επιτροπή εξέφρασε αμφιβολίες σχετικά με το αν οι προτάσεις για το Ασταντέρ μπορούσαν να θεωρηθούν επαρκής και γνήσια μείωση της παραγωγικής ικανότητας, ιδίως εφόσον το ναυπηγείο είχε σταματήσει τις νέες κατασκευές κατά το 1990 και θα παρέμενε ανοικτό για έργα μετατροπών, ενώ, κατά κανόνα, οι μετατροπές και οι νέες κατασκευές εξετάζονται από κοινού για τους σκοπούς της οδηγίας για τις ενισχύσεις προς τη ναυπηγική βιομηχανία (και οι δύο δραστηριότητες θεωρούνται επιλέξιμες για ενίσχυση παραγωγής που συνδέεται με τη σύμβαση, σε αντίθεση με την επισκευή πλοίων).

Ωστόσο, όπως ενδεχομένως γνωρίζει το αξιότιμο μέλος, η διαδικασία επανελήφθη εν συνεχεία, όταν η ισπανική κυβέρνηση παρουσίασε αναθεωρημένες προτάσεις προκειμένου να διασκεδάσει στις ανησυχίες της Επιτροπής (τις οποίες συμμερίζονται πολλά κράτη μέλη) ότι οι ενδεχόμενες στρεβλώσεις του ανταγωνισμού έπρεπε να ελαχιστοποιηθούν. Βάσει του αναθεωρημένου σχεδίου, πέρα από την διακοπή των νέων κατασκευαστικών εργασιών στο Ασταντέρ, θα ληφθεί σειρά άλλων μέτρων (συμπεριλαμβανομένης της διακοπής της λειτουργίας των εγκαταστάσεων αλλά όχι του συνολικού κλεισίματος των ναυπηγείων) με άμεσο αποτέλεσμα προκειμένου να επιτευχθεί συνολική μείωση της παραγωγικής ικανότητας στα κρατικά ναυπηγεία της τάξης των 30.000 cgrt. Αυτό θα συμπληρωθεί με την μη επαναλειτουργία των ναυπηγικών εργασιών του κρατικού ναυπηγείου στο Αστάνο και από περαιτέρω μειώσεις της παραγωγικής ικανότητας στον ιδιωτικό τομέα συνολικού ύψους 17.500 cgrt. Η ισπανική κυβέρνηση συμφώνησε επίσης ότι το Ασταντέρ δεν θα εκτελεί μετατροπές πλοίων καθόσων χρόνων παραμένει υπό κρατική ιδιοκτησία. Οι ερωτήσεις σχετικά με το σκεπτικό που διέπει το αναθεωρημένο σχέδιο αποτελούν ένα ζήτημα που τίθεται στις ισπανικές αρχές.

Βάσει των προαναφερθέντων, το βιομηχανικό συμβούλιο, κατά τη συνεδρίασή του της 24ης Απριλίου 1997 συμφώνησε ότι είναι δυνατή η χορήγηση παρέκλησης προς την Ισπανία από τους κανόνες τις οδηγίες και τις ενισχύσεις προς τη ναυπηγική βιομηχανία. Η εν λόγω παρέκληση εγκρίθηκε επίσημα ως κανονισμός του Συμβουλίου στις 2 Ιουνίου 1997 ((ΕΕ L 148 της 6.6.1997. )), επιτρέποντας στην Επιτροπή να κλείσει τη διαδικασία και να εγκρίνει την ενίσχυση. Σύντομα αναμένεται τελική απόφαση της Επιτροπής.